SKANDINAVIENS 
STJERNE 


—  for   100  Aar  siden: 

6.  April  tog  en  5  Dages  Konference  sin  Begyndelse. 
I  sine  Indledningsbemærkninger  ytrede  Joseph.  Smith: 
„De,  som  ønsker  at  afstedkomme  Splid  ved  denne  Lej- 
lighed, vil  blive  skuffede". 

7.  April  holdt  Joseph  Smith  for  en  Forsamling  paa 
næsten  20  000  en  Tale,  der  varede  ikke  mindre  end 
3l/2  Time. 

i  Aar  Generalkonference  i  København: 
25.  -  30.  Juni. 


I  N  DHOLD 


Generalkonferencen 50 

Jesu   Kristi  Kirke,    Orson  B. 

West 51 

Modernisering  af  Bibelsproget? 

Jørgen  Schmidt 53 

Søndagsskolen 56 

Landet  rundt 57 


Grenskonferencerne. ...  59 

Foraarskonferencerne  1944..  59 

Opstandelsens  Mirakel 60 

Missionspræsidenten    svarer: 

Erstatningskaffe 62 

Generalkonferencens  Program  63 

En  Mindetavle  for  Joseph  Smith  64 


APRIL  1944 


93.  AARGANG 


NUMMER  4 


50 


GENERALKONFERENCEN. 


Om  tre  Maaneder  vil  Generalkonferencen  løbe  af 
Stabelen.  Personlig  glæder  jeg  mig  saa  meget,  som  jeg 
ikke  har  gjort  længe.  Jeg  haaber,  at  Søskende  i  Provin- 
sen i  vid  Udstrækning  vil  sørge  for  at  lægge  deres 
Ferie,  saa  de  kan  overvære  denne  store  Begivenhed. 
Det  bliver  tre  Aar  siden,  vi  var  samlet  fra  hele  Lan- 
det, nemlig  ved  Ungdomsstævnet  i  København  i  Juni 
1941.  Nu  oprinder  Lejligheden  igen,  da  vi  skal  mødes, 
og  denne  Gang  for  at  fejre  Mindet  om  vor  elskede  Pro- 
fet. Jeg  garanterer  for,  at  det  vil  blive  uforglemmelige 
Dage, 

Københavnerne  vil  gøre  alt  for  at  gøre  Opholdet  for 
vore  tilrejsende  saa  behageligt  som  muligt.  Gæsterne 
skal  mærke,  at  de  er  hjerteligt  velkomne.  Vi  skal  føle 
os  som  en  Søskendeflok,  der  bringes  endnu  tættere 
sammen  ved  den  enestaaende  Lejlighed,  der  byder  sig 
til  at  hylde  Profeten  Joseph  Smiths  Minde. 

Og  Programmet.  Ja,  vi  vil  gøre  alt  for  at  gøre  det 
saa  lødigt  og  godt  som  muligt.  Vi  forsøger  at  stable  et 
Program  paa  Benene,  som  Kirkens  Medlemmer  kan 
være  stolte  af,  og  som  samtidig  vil  bære  Præg  af  vir- 
kelig Kunst. 

Og  naar  vi  saa  næste  Gang  skal  fejre  en  stor  Begi- 
venhed, i  Juni  1950,  til  Minde  om  Hundredaarsdagen  for 
Evangeliets  Indførelse  i  Danmark,  lad  os  da  haabe,  at 
denne  kan  faa  endnu  videre  og  bedre  Rammer,  naar 
Freden  igen  har  holdt  sit  Indtog  i  Verden.  Da  vil  Re- 
præsentanter for  Kirkens  Generalautoriteter  sikkert 
være  til  Stede  og  kaste  Glans  over  Begivenheden  sam- 
men med  vore  norske  og  svenske  Søskende. 

Men  i  Aar  er  den  store  Begivenhed:  General- 
konferencen i  København. 


Vel  mødt  da! 


Orson  B.  West. 

JESU   KRISTI   KIRKE 

af  Ældste  Orson  B.  West. 


Vi,  der  er  Medlemmer  af  Jesu  Kristi  Kirke  af  Sidste  Da- 
ges Hellige,  tror  af  vort  ganske  Hjerte,  at  Kirken  blev 
grundlagt  ved  Aabenbaring,  og  at  den  stadig  har  direkte 
Kontakt  med  Himlens  Gud.  En  saadan  Tro  giver  Medlem- 
merne en  uanet  Styrke  i  deres  Liv;  vi  har  Sikkerheden 
og  Visheden  om  at  tilhøre  en  stor  og  mægtig  Organisa- 
tion, hvis  Maal  er  at  tilvejebringe  evigt  Liv  og  Ophøjelse  i 
Gud  vor  Faders  Rige.  Vor  Kirke  —  Guds  Kirke  —  er  en 
Organisation,  som  arbejder  aabenlyst,  der  intet  har  at  skjule, 
fordi  den  kun  ønsker  eet:  at  hjælpe  Mennesket.  Hvordan 
udfører  den  egentlig  dette  Hverv?  Der  kunde  skrives  store, 
dybsindige  Afhandlinger  om  Mormonismen,  dens  Filosofi, 
dens  Historie,  dens  Lære,  dens  Oprindelse.  Men  lad  os  i 
Korthed  sammenfatte  dens  Opgave  i  følgende:  1)  Den  giver 
hvert  eneste  Medlem  Lejlighed  til  Udvikling  og  Forbedring. 
Dens  demokratiske  Opbygning  er  en  Garanti  for,  at  enhver  — 
Mand  eller  Kvinde  —  der  ønsker  at  udrette  noget,  vil  faa 
denne  Trang  opfyldt.  2)  Den  har  givet  Menneskeheden  et 
økonomisk  System,  der  kunde  fjerne  al  Fattigdom  og  Uret- 
færdighed. 3)  Desuden  lærer  den  Menneskene,  hvorledes  de 
kan  forbedre  deres  Helbredstilstand  og  opnaa  længere  Leve- 
tid.   ■» 

Disse  Punkter,  der  her  er  omtalt,  er  ganske  vist  »kun«  af 
materiel  Interesse  og  praktiske  Fordele.  Alene  disse  Ting 
vilde  retfærdiggøre  Kirkens  Eksistens  og  indrømme  den  en 
høj  Plads  i  Historien.  Men  den  gør  mere  end  dette,  og 
»dette  mere«  er  det,  der  gør  den  til  Guds  Kirke.  Den  lærer 
os  for  det  første  om  Frelsensplanen,  Guds  største  Gave  til 
Menneskene,  for  det  andet  viser  den  Menneskeheden,  hvor- 
ledes den  kan  modtage  Hjælp  og  Inspiration  fra  Gud.  For 
det  tredie  giver  den  Menneskene  Anledning  til  at  tjene  de 
levende  og  de  døde;  for  det  fjerde  bibringer  den  Menne- 
skene Forstaaelsen  af  og  Kundskaben  om  Livet  efter  Døden, 
og  for  det  femte  giver  den  Menneskene  Kundskab  om,  hvor- 
ledes de  skal  opnaa  Frelse  og  Ophøjelse. 

Som  Medlemmer  af  denne  Kirke  maa  vi  aldrig  nogensin- 
de glemme,  at  den  virkelig  er  Guds  Kirke,  og  at  den  blev 
grundlagt  paa  Aabenbaringens  Klippe.  Og  ligeledes  maa  vi 
aldrig  miste  den  Kundskab  og  det  Vidnesbyrd,  at  Joseph 
Smith  var  og  er  en  sand  Guds  Profet.  Præsident  Grant  har 
paa  træffende  Maade  karakteriseret  De  sidste  Dages  Hel- 
liges Forhold  til  Profeten  Joseph:  »Hvis  den  Dag  nogen- 
sinde skulde  komme,  at  De  Sidste  Dages  Hellige  som  et 
Folk  mister  den  absolutte  Overbevisning  om,  at  Joseph 
Smith  var  og  er  en  Profet  af  den  sande  og  levende  Gud, 
saa  vil  hele  Mormonismens   Grundvold  styrte  i   Grus.« 

Dersom  det  ikke  er  absolut  sandt,  at  Joseph  Smith  var  en 
Profet,  og  at  Moroni  gav  ham  de  Guldplader,  hvorfra  Mor- 
mons Bog  er  oversat,  er  hele  den  saakaldte  Mormonisme  et 
Blændværk,  en  Snare  og  et  kæmpemæssigt  Bedrageri. 

I  modsat  Fald  er  det  den  største  Velsignelse,  som  eksiste- 
rer i  Verden  i  Dag;  og  vi  har  da  Ret  til  at  forlange,  at  Men- 
neskene underkaster  Kirkens  Lære  et  alvorligt  Studium.  Der 
er  Tusinder  af  Mænd  og  Kvinder,  der  har  denne  absolutte 
Overbevisning  om  Profeten  Joseph  Smiths  guddommelige 
Mission,  og  blandt  disse  er  der  Mennesker  fra  alle  Sam- 
fundslag, Mennesker  med  den  højeste  Uddannelse  og  Men- 
nesker med  ringe  Uddannelse,  men  eet  er  fælles  for  dem: 
deres  oprigtige  Tro  paa  Kirken  og  deres  faste  Overbevis- 
ning om  Profeten  Josephs  guddommelige  Kaldelse. 

Mange  oprigtige  og  ærlige  stiller  os  da  ofte  det  Spørgs- 
maal:  »Ja,  men  hvordan  kan  vi  faa  dette  Vidnesbyrd?«  Og 
vi  svarer  dem,  at  dersom  de  ønsker  at  faa  et  Vidnesbyrd 
om  dette  Værks  Guddommelighed,  skal  de  blot  følge  Moronis 
Raad,  der  lyder  saaledes:  »Og  naar  I  modtager  disse  Ting, 
formaner  jeg  eder  til  at  adspørge  Gud,  den  evige  Fader,  i 
Kristi  Navn,  om  disse  Ting  ikke  er  sande;  og  dersom  I  bede 
af  et  oprigtigt  Hjerte  og  med  fast  Forsæt,  samt  med  Tro  paa 
Kristus,  vil  han  aabenbare  Sandheden  deraf  for  eder  for- 
medelst den  Helligaands  Kraft.« Moroni  10:4. 

Og  et  bedre  Raad  kan  der  ikke  gives  noget  Menneske, 
thi  dersom  det  vil  følge  dette,  vil  det  "opnaa  en  Glæde  saa 
stor,  at  Ord  ikke.  kan  beskrive  den.  > Vi  kan  ikke  sige  højt 
nok:  Guds  Kirke  findes  paa  Jorden  i  Dag,  den  Kirke,  hvori 
Kristus  er  Hovedhjørnestenen. 

Modernisering  af  Bibelsproget? 


I  Artiklen  i  Februar-Nummeret  af  STJERNEN  om  KAJ  MUNK- 
Bøgerne,  Apostlenes  Gerninger  og  Jesus'  Historier,  citerede  vi  et 
Stykke  af  førstnævnte  som  Prøve  paa  den  Stil,  som  Digteren  havde 
givet  den  gamle  Beretning. 

Ogsaa  i  Dagspressen  har  man  haft  Øjnene  aabne  for  det  Pro- 
blem, som  der  bør  røres  ved:  Om  Sproget  i  Biblen  bør  »følge  med 
Tiden«,  eller  om  man  maa  forlange  af  Læserne,  at  de  skal  »gaa 
tilbage  i  Tiden«.  Saaledes  bragte  Berlingske  Aftenavis  den  5.  Fe- 
bruar en  overmaade  interessant  Artikel  af  Professor,  Dr.  theol.  Hol- 
ger Mosbech  »Ny  Bibeloversættelse  i  moderne  Stil«.  Fra  denne  Ar- 
tikel, som  egentlig  fortjener  at  læses  i  sin  Helhed,  er  taget  alle  i 
nærværende  Artikel  i  Citationstegn  staaende  Afsnit,  mens  Citater 
fra  Kirkens  Standardværker  vil  være  kursiverede. 

Problemet  vil  ogsaa  være  aktuelt  for  os.  Nok  er  samtlige  vore 
STANDARDVÆRKER  med  Undtagelse  af  Biblens  gamle  og  nye  Te- 
stamente af  ret  ny  Dato  (ca.  100  Aar  gamle),  men  selv  Teksten  i 
disse  bærer  Præg  af  at  være  udformet  i  en  anden  Tidsalder  end 
vor.  Og  helt  nær  paa  Livet  har  vi  fornylig  faaet  Problemet,  idet  der 
som  bekendt  for  et  halvt  Aar  siden  fra  Missionskontoret  er  udsendt 
nye  Tekster  med  NADVER-VELSIGNELSERNE.  D'sse  Rettelser  an- 
gik dog  kun  direkte  grammatikalske  Fejl.  Det  hsd  i  den  gamle 
Tekst: 

O  Gud,  du  evige  Vader,  vi  beder  dig  i  din  Søns  Jesu  Kristi  Navn 
at  velsigne  og  hellige  dette  Brød  for  alle  deres  Sjæle,  som  nyde 
deraf,  at  de  maa  æde  det  til  Ihukommelse  om  din  Søns  Legeme  og 
vidne  for  dig,  o  Gud,  du  evige  Fader,  at  de  ere  villige  til  at  paa- 
tage dem  din  Søns  Navn,  og  bestandigt  erindre  ham  og  holde  hans 
Bud,  som  han  har  givet  dem,  at  hans  Aand  altid  maa  være  hos 
dem,  Amen. 
mens  det  nu  hedder: 

O  Gud,  du  evige  Fader,  vi  beder  dig  i  din  Søns  Jesu  Kristi  Navn 
velsigne  og  hellige  dette  Brød  for  alle  deres  Sjæle,  som  nyder 
deraf,  at  de  maa  æde  det  til  Ihukommelse  om  din  Sons  Legeme  og 
vidne  for  dig,  o  Gud,  du  evige  Fader,  at  de  er  villige  til  at  ma- 
tage sig  din  Søns  Navn  og  bestandig  erindre  ham  og  holde  hans 
Bud,  som  han  har  givet  dem,  at  hans  Aand  altid  maa  være  hos 
dem,  Amen. 

»Jævnsides  med  Bestræbelser  for  at  fastholde  et  gammeldags  og 
forældet  Bibelsprog  findes  der  ogsaa  en  kraftig  Bevægelse  i  stik 
modsat  Retning,  nemlig  for  at  faa  Skriftens  Udtryksmaade  moder- 
niseret, saaledes  at  den  helt  og  holdent  kommer  paa  Linie  med  det 
almindelige  Tale-  eller  Litteratursprog.« »Den  Bibeltekst,  der 

skal  autoriseres  og  anvendes  til  Oplæsning  i  Kirkerne,  kan  imidler- 
tid ikke  tilfredsstille  mere  vidtgaaende  Reformkrav;  den  maa  nem- 
lig nødvendigvis  paa  mange  Punkter  tage  Hensyn  til  den  tilvante, 
fra  ældre  Tider  overleverede  Udtryksform  og  især  være  forsigtig 
med  Ændringer  i  kendte  og  betydningsfulde  Skriftord.« 

Og  senere  i  Artiklen  skriver  Professor  Mosbech:  »Skal  man  over- 
sætte Værker,  der  stammer  fra  en  fjern  Fortid  og  en  fremmed  Kul- 
turkreds, har  man  to  modsatte  Fremgangsmaader  at  vælge  imellem; 
Schleiermacher  har  træffende  karakteriseret  dem  ved  at  opstille  det 
Alternativ,  at  man  enten  kan  søge  at  føre  Læseren  hen  til  det  Sted, 
hvor  Forfatteren  befinder  sig,  eller  omvendt:  stræbe  at  bringe  For- 
fatteren hen  til  det  Stade,  hvor  Læseren  staar.  I  første  Tilfælde 
oversætter  man  saa  ordret  som  muligt  med  Bibeholdelse  af  Origi- 
nalens særlige  Begreber  og  ejendommelige  Udtryksformer  og  frem- 
kalder derved  hos  Læseren  et  tydeligt  Indtryk  af,  at  Skildringen 
hører  hjemme  i  en  helt  anden  Forestillingsverden  end  hans  egen. 
Vælger  man  derimod  den  anden  Fremgangsmaade,  gengiver  man 
Teksten  friere  uden  at  føle  sig  bundet  af  Originalens  enkelte  Glo- 
ser og  Vendinger;  man  tilstræber  nemlig  at  udtrykke  sig  saaledes, 
som  man  tænker  sig,  den  oprindelige  Forfatter  vilde  have  gjort, 
hvis  han  havde  levet  paa  Oversætterens  Tid  og  havde  haft  hans 
Sprog  som  Modersmaal.  Opgaven  bliver  altsaa  først  at  leve  sig 
ind  i  det  Digterværk,  der  skal  gengives,  og  derpaa  genskabe  det 
paa  en  ny  og  helt  selvstændig  Maade;  i  mange  Tilfælde  maa  man 
da  se  bort  fra  ordret  eller  nøjagtig  Efterligning  af  Originalens  en- 
kelte Udtryk  og  Sætninger  og  lægge  Hovedvægten  paa,  at  Over- 
sættelsen paa  en  Nutidslæser  kommer  til  at  gøre  samme  Indtryk, 
som  det  oprindelige  Værk  i  sin  Tid  gjorde  paa  det  Publikum,  for 
hvilket  det  var  bestemt.« 

»I  ældre  Tid  tilstræbte  Oversætterne  som  oftest  en  nøjagtig  Gen- 
givelse af  Originalens  Udtryksform,  altsaa  at  nærme  Læseren  til 
Forfatterens  Standpunkt:  og  dette  er  stadig  Idealet  for  de  fleste 
Bibeloversættelser.  Men  i  vore  Dage  er  man  mere  kommet  ind  paa 
at  lade  Oldtidsforfatterne  tale  Nutidens  Sprog  og  saaledes  nærme 
dem  til  den  moderne  Læsers  Stade.« 

»Et  Indtryk  af,  hvad  en  saadan  moderniseret  Gengivelse  betyder, 
kan  man  faa  blot  ved  at  sammenligne  de  indledende  Sætninger  i 
den  nye  Form  med  den  autoriserede  Oversættelse  fra  1907;  heri 
begynder  Apostlenes  Gerninger  saaledes: 

Den  første  Bog  skrev  jeg,  o  Theofilus!  om  alt  det,  som  Jesus  be- 
gyndte baade  at  gøre  og  lære,  indtil  den  Dag,  da  han  blev  op- 
tagen, efter  at  han  havde  givet  Apostlene,  som  han  havde  udvalgt, 
Befaling  ved  den  Helligaand! 

»I  Prøveoversættelsen  fra  1942  er  dette  forbedret  til:« 
;    /  mit  første  Skrift  fortalte  jeg  dig,  Teofilus,  om  alt,  hvad  Jesus 
.gjorde  og   lærte  fra   Begyndelsen   af  og  indtil  den  Dag,  da   han 
blev  optaget  (i  en  Note:  til  Himmelen),  efter  at  han  ved  Helligaan- 

den  havde  givet  sine  Befalinger  til  Apostlene,  som  han  havde  ud- 
valgt sig. 

»I  Kaj  Munks  Gengivelse  hedder  det  med  en  friere  og  mere  na- 
turlig dansk  Udtryksmaade:« 

Min  første  Beretning  for  jer,  tir.  Teofilus,  drejede  sig  om  Jesus, 
hans  Gerninger  og  hans  Lære,  fra  Begyndelsen  af  og  indtil  hans 
Himmelfart,  som  fandt  Sted,  efter  at  han  ved  den  hellige  Aand 
havde  givet  Direktiver  for  Fremtiden  til  de  Apostle,  som  han  havde 
udvalgt  sig. 

»Blandt  de  Ejendommeligheder,  som  giver  det  moderniserede 
Tekststykke  dets  Præg,  vil  mange  Bibellæsere  rimeligvis  først  og 
fremmest  hæfte  deres  Opmærksomhed  ved  Anvendelsen  af  Udtryk- 
ket: »Direktiver«.  I  de  autoriserede  Bibeloversættelser  har  man  nem- 
lig hidtil  med  stor  Konsekvens  fulgt  det  Princip  at  undgaa  alt,  hvad 
der  kan  kaldes  Fremmedord,  selv  om  de  paagældende  Gloser  længe 
har  haft  Borgerret  i  dansk  Sprog  og  i  Nutiden  forstaas  og  benyttes 
af  enhver.  Det  er  denne  Stræben,  der  har  ført  til,  at  man  i  Bibel- 
sproget benytter  Høvedsmand  i  Stedet  for  Kaptajn.  Stridsmand  i 
Stedet  for  Soldat,  Borgen  i  Stedet  for  Kaution  osv. ;  og  den  er  en 
af  de  væsentligste  Aarsager  til,  at  Fremstillingsformen  ofte  virker 
gammeldags,  fremmedartet  og  unaturlig,  for  adskillige  Læsere  endog 
vanskeligt   forstaaelig.« 

At  ogsaa  vor  Kirke,  saa  ung  den  end  er.  »moderniserer«  vore  se- 
perate  Oldtidsbøger,  hvis  ældste  Oversættelser  kun  er  godt  100  Aar 
gamle,  fremgaar  ved  en  Sammenligning  af  de  første  Linier  i 
MORMONS  BOG  i  Udgaverne  1851  (den  første  danske)  og  1911 
(den  nyeste): 

Jeg  Nephi  var  avlet  af  retskafne  Forældre,  derfor  var  jeg  nogen- 
lunde underviist  i  al  min  Faders  Lærdom;  og  jeg  har  seet  megen 
Kummer  i  mine  Dages  Løb. 

Jeg,  Nephi,  var  født  af  retskafne  Forældre;  derfor  blev  jeg  til- 
dels undervist  i  al  min  Faders  Lærdom;  og  jeg  har  set  megen 
Kummer  i  mine  Dages  Løb. 

Og  fra  LÆRDOMMENS  OG  PAGTENS  BOG  er  følgende  fra 
•63.  Kap.  (Udg.  fra  1900): 

Giver  Agt,  o  I  Folk,  oplader  eders  Hjærter  og  vender  eders  Øren 

hid  langt  borte  fra,  og  lytter,  I,  som  kalde  eder  Herrens  Folk,  hører 

Herrens  Ord  og  hans  Vilje  angaaende  eder. 

Det  samme  Stykke  er  i  NY  AABENBARING  (fra  1934)  blevet  til: 
Giv  Agt,  O  I  Folk,  oplad  eders  Hjerter.  Hør  I,  som  er  langt  borte. 

Lyt  I,  som  kalder  eder  Herrens  Folk,  hør  Herrens  Ord  og  hans 

Vilje  angaaende  eder. 

Man  kan  vel  hurtigt  blive  enig  om,  at  det  er  en  betydelig  For- 
bedring,  der  er  sket,   set  ud  fra  vor  Tids   Sprogbrug,  —  —  men 

(Sluttes  nederst  paa  næste  Side). 

SØNDAGSSKOLEN 

Maj  1944. 


NADVERVERS. 
Han  tro  sin  Faders  Plan  adlød, 
blandt  os  at  bo,  for  os  at  dø, 
en  Verden  købe  ved  sit  Blod, 
og  for  vor  Brøde  gøre  Bod. 

KORLEKTIER 

1.  Søndag.  For  Børn  under  10  Aar 

2.  Mosebog  20.  Kap.:  13.  Vers:    Du  skal  ikke  ihjelslaa. 

2.  Søndag.  For  Børn  over  10  Aar 
Johannes  Evang.  3.  Kap  :  5.  Vers:  Jesus  svarede:  Sandelig,  sandelig  siger 
jeg  dig,  uden  nogen  bliver  født  af  Vand  og  Aand,  kan  han  ikke  komme 
ind  i  Guds  Rige. 

3.  Søndag.  Junior 
P.  B.  63.  Kap.:  23.  Vers:  Men  ham,  som  holder  mine  Befalinger,  vil  jeg 
meddele  mit  Riges  Hemmeligheder,  og  det  samme  skal  være  i  ham  en 
levende  Vandkilde,  som  opvælder  til  evigt  Liv. 

4.  Søndag.  Senior 
P.  B  1  Kap.:  24.  Vers:  Ser,  jeg  er  Gudog  har  talet  det;  disse  Befalinger 
ere  mine  og  bleve  givne  mine  Tjenere  i  deres  Skrøbelighed,  efter  deres 
Talemaade,  at  de  maatte  kunne  forstaa  dem. 

Paa  Hovedbestyrelsens  Vegne 
K  J. 


saa  melder  Spørgsmaalet  sig,  om  man  bør  fortsætte  ad  denne  paa- 
begyndte Vej,  Nærmelse  af  Bibelsproget  til  det  moderne  Skrift- 
sprog? For  Fuldstændighedens  Skyld  skal  her  tilføjes  et  Forsøg 
paa  at  oversætte  det  samme  Stykke  til  Nutidssprog: 

Giv  Agt,  I  Folk,  opluk  Jeres  Hjerter.  Hør  I,  som  er  langt  borte. 
Lyt  I,  som  kalder  Jer  Herrens  Folk,  hør  Herrens  Ord  og  Hans 
Ville  angaaende  Jer.        -• 

Lad  mig  sluttelig  igen  citere  Professor  Mosbech:  »Formaalet  med 
en  »litterær«  BibeloVérsættelse  er  jo  først  og  fremmest  at  vække 
Lyst  til  at  studere  de  bibelske  Skrifter  hos  saadanne  Mennesker,  der 
vanskeligt -kunde  tænke  sig  at  læse  i  dem  i  den  gammeldags  og 
fremmedartede  Form.« 

Det  kunde  være  interessant  at  høre,  hvad  Søskende  mener  om 
dette.  Skriv  blot,  hvad  De  synes. 

Jørgen  Schmidt.'' 

LANDET    RUNDT. 


Aalborg:  Fredag  den  18.  Februar 
serverede  Den  kvindelige  Hjælpe- 
forening Middag  med  Dessert  for 
Grenens  Gamle.  Alt  var  gratis. 
M.H.B. 


Aarhus:  Aarhus  Grens  ældste 
Medlem,  Søster  Ane  Madsen,  som 
bor  paa  De  Gamles  Hjem,  kan 
den  5.  April  fejre  sin  90-aarige 
Fødselsdag.  Jeg  har  i  den  An- 
ledning aflagt  hende  et  Besøg  for 
at  tale  lidt  med  hende  om,  hvor- 
dan det  føles  at  komme  op  i  saa 
høj  en  Alder.  Alle,  som  besøger 
Søster  Madsen,  ved,  hvor  lykke- 
lig hun  bliver  —  den  Maade,  hvor- 
paa  hun  siger  Goddag,  er  et  sik- 
kert Bevis  paa,  at  man  er  vel- 
kommen, og  hendes  største  Øn- 
ske er  at  tale  om  Evangeliet. 
Hendes  Daabsgave  er  Pagtens 
Bog,  og  den  er  hendes  et  og  alt. 
»Den  læser  jeg  gerne  i  hver  Dag«, 
siger  hun.  Paa  Spørgsmaalet,  om 
hun  føler  sig  gammel,  udtaler 
hun:  »Nej,  jeg  har  aldrig  i  hele 
mit  Liv  haft  Læge,  men  det  er 
lidt  daa.rligt  med  mine -Ben.  man 
kan  jo  ikke  vente  andet  med  den 
Alder  jeg  har«. 

Søskende    i    Aarhus    vil    gerne 
gennem    Stjernen    ønske    Søster 


Madsen  hjertelig  Tillykke,  vort 
Haab  er,  at  vi  endnu  i  nogle  Aar 
inaa  have  Søster  Madsen  imellem 
os.  F.T. 

København:  Fredag  d.  3.  Marts 
afholdt  Søndagsskolen  Fastelavns- 
fest for  Børnene.  Efter  Under- 
holdning var  der  Tøndeslagning, 
der  gik  med  Liv  og  Lyst.  Katte- 
dronninger  blev  to  Søndagsskole- 
elever Annie  Rasmussen  og  Hen- 
ny Sørensen.  Efter  Servering  fulg- 
te derpaa  Dans  og  Leg  under  vel- 
villig Assistance  af  Pianistinden 
Fru  Mary  Nielsen.  Og  til  Slut  fik 
hver  af  Børnene  saa  overrakt  en 
Gavepose.  Man  forstaar,  at  alle 
var  enige  om,  at  det  var  en  god 
Fest.  Ca.  70  var  til  Stede. 

Chr.  N. 
Missionærfest  i  København.  Den 
25.  Febr.  afholdtes  i  København 
en  særdeles  vellykket  Fest  til 
Fordel  for  »Missionærfondet«. 
Broder  Carlos  Andersen,  der  fo- 
restod hele  Arrangementet,  havde 
tilrettelagt  Aftenen  som  »en  gam- 
meldavs  Aften«  og  denne  Idé  hav- 
de vundet  Tilslutning  hos  saavel 
unge  som  ældre  Medlemmer. 

Nogle  delikate  Pakker  Smørre- 
brød skænket  af  Søskende  blev 
solgt  ved  Auktion  og  derefter 
spist  sammen  med  Giverne,  og 
under  Spisningen  udførtes  et  kort 
Program,  af  hvilket  særligt  frem- 
hæves Præstationen  af  vor  74- 
aarige  Str.  Harboe,  der  optraad- 
te  med  Sang  og  Dans.  Den  øv- 
rige Tid  anvendtes  til  »gammel- 
davs  Dans«  og  det  kan  siges,  at 
der  var  Humør  og  Glæde  over 
alt,  saaledes  at  Br.  Andersen  fik 
bekræftet,  hvad  han  forudsagde, 

at  denne  Aften  vilde  de  90  pCt. 
af  de  Tilstedeværende  danse.  Det- 
te har  vi  ikke  set  længe.  —  Un- 
der Dansen  blev  der  solgt  for- 
skellige Desserter  og  Forfrisk- 
ninger, som  venligst  var  skænket 
eller  tilberedt  af  nogle  af  vore 
gode  Venner. 

Foruden  en  uforglemmelig  Fest, 
som  allerede  har  været  ønsket 
gentaget  snart,  skal  det  bemær- 
kes, at  Indtægten  til  Missionær- 
fondet blev  ca.  150  Kr. 

Tak  til  Deltagere,  Bidragydere 
og  Medarbejdere. 

WØP. 

København:  Den  11.  April  fylder 
Julie  Iven  75  Aar.  Hjertelig  til 
Lykke! 

Esbjerg:  Den  25.  Februar  viedes 
Ældste  Gunnar  Charles  Christen- 
sen til  Paula  Vandborg.  Vielsen 
forretedes  af  Ældste  Jes  P.  Jes- 
sen fra  Viborg. 

Den  12.  Marts  velsignedes 
Knud  og  Gerda  Madsens  Dat- 
ter, født  d.  17.  Feb.  1944  af  Æld- 
ste Erik  Thomsen  og  fik  Navnet 
Jytte  Madsen. 

Den  5.  Marts  døbtes  følgende: 
Finn  Jensen  af  Ældste  Erik 
Thomsen,  Haandspaalæggelse  ved 
Ældste  Johannes  Sørensen.  Arne 
Jensen  af  Ældste  Erik  Thom- 
sen, Haandspaalæggelse  ved  Æld- 
ste Ole  Vandborg.  Lilly  Jen- 
sen   af    Ældste    Erik    Thomsen, 


Haandspaalæggelse  ved  Ældste 
Villiam  Pedersen.  Inger  Jensen  af 
Ældste  Villiam  Pedersen,  Haands- 
paalæggelse ved  Ældste  Johan- 
nes Sørensen.  BL. 

København.  Den  5.  Marts  velsig- 
nedes Richard  og  Eva  M.  Gre- 
gersens Datter,  født  d.  13.  Jan., 
af  Faderen,  Ældste  Richard  Gre- 
gersen og  fik  Navnet  Birgit  Ma- 
ry-Ann Gregersen. 

Alle     ovenstaaende     Søskende 
ønskes    hjertelig    Tillykke! 

Randers.  Ældste  Alex  Nielsen  er 
hæderligt  afløst  som  Grensfor- 
stander  og  i  Stedet  er  indsat 
Ældste   Marius  Paulsen. 

Silkeborg.  Edmund  Alfred  Eng- 
gård Andreasen,  Bording,  døde  d. 
22.  Januar.  Han  var  født  i  Aar- 
hus d.  15.  Maj  1918  og  blev  Med- 
lem af  Kirken  d.  5.  November 
1933.  —  Ære  være  hans  Minde! 

København.  Artiklerne  i  de  sidste 
Numre  af  Stjernen  om  »Børneha- 
ve eller  Legestue  under  Møder- 
ne« er  nu  resulteret  i,  at  Grenen 
har  bedt  Søster  Rebecca  Schmidt, 
(som  skrev  den  indledende  Ar- 
tikel!) om  at  paatage  sig  Hvervet 
at  lede  Arrangementet  af  Børne- 
pasningen under  Møderne.  Naar 
Ordningen  har  virket  nogen  Tid, 
skal  vi  fortælle  nærmere  herom. 

JS. 

GREUJSKOTVFERENCERNE. 


Hjørring:  —  Mandag  d.  14.  Fe- 
bruar. Det  lykkedes  i  sidste  Øje- 
blik at  faa  overladt  en  Mødesal 
paa  »du  Nord«,  efter  at  den  or- 
dinære Sal  Ugen  før  var  taget  i 
Brug  til  andet  Formaal.  Ved  Mø- 
det blev  der  talt  af  Missionspræ- 
sident  Orson  B.  West,  Distrikts- 
præsident  Henry  Løjborg  og 
Ældste  Alvin  Olsen,  Aalborg.  Til- 
stede 31.  hvoriblandt  8  Ældster. 
V.H.A. 

Randers:  Fredag  d.  11.  Fe- 
bruar. Mødet  overværedes  for- 
uden af  Missionspræsidenten  og- 
saa  af  Distriktspræsident  Thor- 
vald Jensen,  Aarhus.  Rapporter 
afgaves  af  de  forskellige  Orga- 
nisationer, hvorefter  Frk.  Riber 
spillede    en    Orgelsolo   og   Thor- 


vald Jensen  talte.  Derpaa  sang 
Medlemmer  af  Ungdomsforenin- 
gen »Hav  Tak  for  Profeten«,  og 
Missionspræsidenten  talte. 

A.N. 

Aalborg:  Lørdag  og  Søndag  d. 
12.  og  13.  Feb.  Qrenskonferencen 
indlededes  i  Aalborg  med  et  sær- 
deles godt  Program,  fremført  at 
Genealogisk  Forening.  Bl.  a.  op- 
førtes et  udmærket  Skuespil,  »Der 
mangler  et  Led«,  forfattet  af 
Ældste  Alvin  Olsen.  En  fuld  Sal 
fulgte  med  stor  Opmærksomhed 
det  interessante  Stykke.  Om  Søn- 
dagen fortsattes  Konferencen  med 
gode  og  velbesøgte  Møder,  Kl.  9, 
Kl.  10  og  Kl.  19.  Alt  i  alt  en 
meget  vellykket  Konference. 

OBW. 


FORAARSKONFERENCERNE 

Foraarets.  Distriktskonferencer  vil  i  Aar  falde  som  følger: 

Esbjerg ...    7.— 10.  April 

Aarhus 14.— 17.  April 

Aalborg 21.— 24.  April 

Odense 30.  April— 1.  Maj 

København 5.  Maj— 8.  Maj 


Orson  B.  West. 

Opstandelsens   Mirakel. 


For  de  fleste  Mennesker  indbefatter  Udtrykket  »Nutidsmirakler« 
en  Modsigelse.  Endog  de,  som  vil  indrømme,  at  de  bibelske  Beret- 
ninger om  Mirakler  kan  være  sande,  nægter  bestemt,  at  denne 
Kraft  gør  sig  gældende  i  vor  Tid,  Der  er  ogsaa  mange,  som  for- 
nægter alle  Helbredelser,  Tungetale  og  lignende  Tilkendegivelser  af 
Aanden,   enten   i   denne   eller  tidligere  Tidsaldre. 

Men  det  er  mærkeligt,  bortset  fra  den  almindelige  skeptiske  Hold- 
ning overfor  Mirakler,  at  der  er  mange,  som  erklærer  sig  for 
kristne  og  dog  fornægter  det  Mirakel,  som  er  det  centrale  i  Jesu 
Kristi  Evangelium,  nemlig  vor  Herre  Jesu  Kristi  virkelige  fysiske 
Opstandelse. 

I  store  Træk  er  Menneskets  Historie  og  den  Plan,  som  er  lagt 
for  dets  Frelse,  saaledes  som  Bibelen  forklarer  det,  denne:  Ved 
Overtrædelsen  af  en  Lov  blev  Menneskenes  første  Forældre  dødelige, 
og  hver  af  deres  Efterkommere  er  blevet  Arvinger  til  den  samme 
Skæbne.  Ved  Guds  Visdom  blev  imidlertid  en  Forløsningsmetode 
fra  denne  Arv  tilvejebragt  ved  Offeret  af  en,  som  levede  et  Liv 
uden  Synd,  og  saaledes  overvandt  Dødens  Magt. 

Den  Pagt,  som  blev  sluttet  mellem  Herren  og  Abraham,  Loven, 
som  blev  givet  Moses,  de  mange  Formaninger  og  Lærdomme,  som 
blev  givet  Israel  gennem  de  forskellige  Profeter,  alt  pegede  hen 
imod  dette  ene  —  —  Mesterens  Komme  for  »at  borttage  Verdens 
Synder«. 

Kristi  Mission  var  at  befri  Menneskeheden  fra  Dødens  Kraft.  Han 
blev  korsfæstet,  men  ved  den  Magt  han  havde  faaet  og  gennem 
sit  eget  syndefri  Liv,  var  han  i  Stand  til  at  genforene  Legeme 
og  Aand   og  opstaa   som   et   forherliget  Væsen. 

Dette  er  det  Budskab,  som  utrætteligt  blev  forkyndt  af  Herrens 
Apostle:  At  Menneskene  ikke  behøvede  at  frygte  Døden  og  Graven 
længere,  at  for  Kristi  Skyld  vilde  hvert  Menneske  engang  faa  sit 
Legeme  tilbage,  og  at  et  Eksempel  allerede  var  givet  paa  en  saa 
vidunderlig  Hændelse.  De  havde  set   det,   og  de  vidste  det! 

Alle  kristne  Lærdomme  er  baseret  paa  denne  Opstandelse.  Hvad 
skulde  Grunden  til  vor  Tro  paa  Kristus  være,  hvis  han  ikke  for- 
løser os  fra  Døden?  Det  er  Grunden  til  hans  Komme,  saadan  som 
det  forud  var  profeteret.  Han  bærer  Vidnesbyrd  om  sig  selv  som 
Forløseren,  »Opstandelsen  og  Livet«.  Det  er  Summen  af  de  aposto- 
liske Skrifter  og  Forkyndelse  efter  hans  Død.  Hvordan  kan  vi  tage 
imod  ham  endog  som  en  »stor  Lærer,«  hvis  denne  hans  største 
Lærdom  bare  var  en  Illusion,  som  hans  første  Tilhængere  lod  sig 
bedrage  af,  og  som  ikke  kan  godkendes  i  en  »oplyst«  Tidsalder? 

Jesu  Kristi  Kirkes  første  og  største  Vidnesbyrd  er,  at  han  virkelig 
lever!    Den    har   uopholdeligt   fastholdt,    at   han   er   Menneskehedens 

Frelser,  at  hans  Opstandelse  er  et  virkeligt  Faktum,  og  at  alle 
formedelst   hans   Mission   skal   leve   efter   Døden. 

Hvert  Medlem  af  Jesu  Kristi  Kirke  af  Sidste  Dages  Hellige  har  et 
urokkeligt,  personligt  Vidnesbyrd  om  dette  Faktum,  og  af  den  Grund 
symboliserer  Paasken  for  dem  en  Dybde  af  Rigdom  og  Velsignelse. 
For  de  Hellige  er  den  første  Paaske  det  hidtidige  Højdepunkt  i 
Verdens  Historie.  I  Guds  store  Plan  pegede  alle  Hændelser  efter 
Adams  Fald  hen  paa  denne  store  Begivenhed.  Siden  den  Tid  er  al 
kristen  Virksomhed  kommet  som  et  Resultat  af  dette  store  Mirakel. 
Det  maa  være  sket,  ellers  er  alle  kristne  Lærdomme  meningsløse. 

Til  de  af  den  kristne  Verden,  som  gradvis  forandrer  Kristus  fra 
Menneskehedens  Forløser  til  en  Lærer,  afklædt  sin  Guddommelighed, 
skulde  dette  Spørgsmaal  stilles:  »Hvem  siger  I,  Kristus  er?«  Hvis 
han  kun  er  et  Menneske  som  andre  Mennesker,  bemærkelsesværdig 
kun  fordi  han  gav  store  Lærdomme,  har  Kristendommen  ingen  Be- 
rettigelse. Men  hvis  du  bevidner,  at  han  er  Guds  Søn,  Frelseren,  da 
maa  du  indrømme,  at  han  har  Magt  til  at  udføre  Mirakler,  endog 
i  den  Udstrækning,  at  han  kan  oprejse  hele  Menneskeslægten  fra 
Døden,   ligesom   han   har   lovet. 

Og  hvis  dette  Mirakel  er  sandt,  kan  vi  da  tvivle  paa  de  andre 
Mirakler,  som  blev  udført  af  ham  og  hans  Tjenere?  Verden  i  Dag 
vil  gøre  vel  i  at  lytte  til  den  alvorlige  Advarsel,  som  Johannes 
giver:  »Jeg  ved  om  dine  Gerninger,  at  du  hverken  er  varm  eller 
kold.  —  Derfor,  da  du  er  lunken,  og  hverken  kold  eller  varm,  vil 
jeg  udspy  dig  af  min  Mund.«    (Apost.   Gern.  3:   15 — 16.) 

Hvis  Kristi  Opstandelse  ikke  er  et  Faktum,  hvorfor  skulde  man 
da  klynge  sig  til  den  kristne  Lærdoms  tomme  Skal?  Hvis  den 
er  det,  saa  vidn  om  det  for  hele  Verden  og  vær  ikke  bange  for 
at  give  Gud  Magt  til  at  udføre  Gerninger,  som  ligger  over  den 
Evne,  Menneskene  har  med  deres  begrænsede  Kundskab.  Modtag 
Kristus  fuldt  og  helt  som  den,  han  siger,  han  er,  eller  fornægt  ham 
fuldstændig.   I   dette  kan   man   ikke  gaa  paa  Akkord. 

Paasken  er  visselig  den  rette  Tid  for  hvert  enkelt  Menneske  til 
at  ransage  -sin  egen  kristne  Indstilling.  Stands  et  Øjeblik  i  dine 
Ofringer,  din  Faste,  dine  Møder,  dine  Bønner  eller  i  at  tænke  paa 
dine  nye  Klæder  eller  i  hvad  som  helst  du  gør  for  at  fejre  Paasken 
og  spørg  dig  selv:  »Hvem  tror  jeg  egentlig,  Kristus  er?«  Hvis  du 
finder,  at  du  tvivler  paa  hans  Missions  Fuldkommenhed,  har  Kri- 
stendommen ingen  Betydning  for  dig.  Men  hvis  du  har  et  Vidnes- 
byrd om  hans  Forsoning  og  Opstandelse,  og  uden  Tvivl  ved,  at  han 
er  vor  Frelser,  og  med  et  taknemligt  Hjerte  knæler  ned  i  Bøn  og 
udtrykker  din  Glæde  over  hans  Værk  og  forpligter  dig  til  at  frem- 
me det,  som  du  bedst  kan,  da  fejrer  du  virkelig  Paaske. 

Uden  dette  Vidnesbyrd  er  al  Glæde  over  Paasken  bare  verdslig 
Hykleri,  med  det  bliver  den  en  Del  af  den  største  Glæde,  Menneske- 
ne  kender   paa    Jorden. 

Generalkonferencens  Program. 

Til  at  udarbejde  og  forestaa  det  omfattende  Program  til  Konfe- 
rencedagene har  Missionspræsidenten  nedsat  et  Udvalg,  bestaaende 
af  Orson  B.  West  og  to  københavnske  Ældster,  Richard  Gregersen 
og  Jørgen  W.  Schmidt. 

Programmet,  som  det  indtil  nu  er  planlagt,  strækker  sig  over 
alle  Dagene  fra  Søndag  den  25.  Juni  indtil  og  med  Fredag  den  30. 
Af  de  vigtigere  Begivenheder  skal  nævnes  følgende: 

Søndag:   Præstedomsmøde,   Søndagsskole,   Gudstjeneste. 

Mandag:  Møde  under  Missionærforeningen  og  Skuespil. 

Tirsdag:  Mindegudstjeneste  og  Afsløring  af  Mindeplade  (se  Ar- 
tiklen  Side   64). 

Onsdag:  Heldagsprogram  v.  Ungdomsforeningernes  Hovedbesty- 
relser. 

Torsdag:  Lederkursus. 

Fredag:  Afslutnings-  og  Midsommerfest  paa  Bellahøj. 

Særlig  stor  Interesse  samler  sig  naturligvis  om  Tirsdagens  Pro- 
gram, den  egentlige  Mindedag.  Afsløringen  af  Mindepladen,  der  ud- 
føres af  et  af  Kirkens  Medlemmer,  finder  Sted  tidligt  om  Morge- 
nen. Mindegudstjenesten  om  Aftenen  vil  uden  Tvivl  blive  enestaa- 
ende  i  sin  Art.  Det  er  lykkedes  at  formaa  kgl.  Kammersanger  Einar 
Nørby  til  at  medvirke,  og  han  vil  synge  tre  Sange,  der  egner  sig 
særligt  for  Lejligheden,  nemlig  »En  stakkels  sorgbetynget  Mand«,  »I 
en  ukendt  Grav«  og  »Han  lever,  vor  Forløser  stor«.  Ingen  kan  vel 
tvivle  om,  at  det  bliver  en  Oplevelse  at  høre  den  store  Sanger 
synge  disse  Sange. 

Men  desuden  forhandles  der  med  to  andre  meget  fremragende 
Kunstnere,  som  vi  haaber  at  faa  til  at  medvirke. 

De  forskellige  Hovedbestyrelser  vil  alle  faa  Lejlighed  til  at 
samle  deres  Funktionærer  til  Møder,  idet  der  hver  Formiddag  paa 
Konferencedagene  vil  blive  afholdt  specielle  Funktionærmøder.  Fre- 
dag Formiddag  vil  sluttelig  alle  deltagende  Funktionærer  blive  ind- 
budt til  Fællesmøde  under  Missionspræsidentens  personlige  Ledelse. 

Det  er  Udvalgets  Opgave  at  gøre  Generalkonferencen  til  en  vir- 
kelig Begivenhed  i  Den  danske  Missions  Historie.  Anledningen  i  sig 
selv  retfærdiggør  dette  Maal,  og  vi  nærer  ingen  Tvivl  om,  at  alle 
Søskende  i  Missionen  vil  staa  bag  os  i  fuld  Enighed  om,  at  ingen 
Anstrengelser  maa  skyes  for  at  naa  Maalet.  Vi  nærer  alle  den 
dybeste  Hengivenhed  for  Mindet  om  Profeten,  og  i  Taknemmelighed 
for  hans  Offer  vil  vi  samles  fra  nær  og  fjern  for  ved  samlet  Ma- 
nitestation at  bringe  ham  vor  Hyldest. 

Udvalget. 

il  issionspr æsidenten  §¥arer : 

Erstatningskaffe. 


Det  ser  ud  som  om  Søskende 
i  stadig  større  Udstrækning  be- 
nytter Erstatningskaffe.  For  mig 
synes  det  ganske  klart  at  være 
en  absolut  Overtrædelse  af  den 
almindeligt  hævdede  Opfattelse 
af  Visdomsordet.  Og  i  Betragt- 
ning af  Meddelelsen  i  STJER- 
NEN 1943  Nr.  9,  Side  162  om 
Fremstilling  af  dansk  syntetisk 
Coffein  i  tilstrækkelig  stor 
Mængde  til  at  forsyne  al  Kaf- 
feerstatning med  »en  lille  Op- 
strammer«, maa  det  da  være 
stridende  imod  Læresætningen 
»En  sund  Sjæl  i  et  sundt  Le- 
geme« at  nyde  Erstatningskaffe, 
som  man  ingen  Garanti  har  for 
ikke  indeholder  Coffein  eller  an- 
dre skadelige  Stoffer.  Og  i  det 
hele  taget:  Det  at  søge  Erstat- 
ning for  den  forbudne  Frugt,  kan 
det  siges  at  være  i  Overens- 
stemmelse med  Evangeliets 
Aand? 

Vi  er  mange,  som  vil  være 
taknemmelige    for    en    klar    Ud- 


talelse    af     Missionspræsidenten 
herom.  Paa  Forhaand  Tak! 

Aalbor  genser. 

Svar:  Dette  Spørgsmaal  har 
sikkert  ligget  Medlemmerne  paa 
Sinde.  Efter  en  Del  Avisartikler 
at  dømme  er  megen  af  Erstat- 
ningskaffen  ikke  videre  appetit- 
lig. Hvis  disse  Artikler  er  rig- 
tige, maa  vi  naturligvis  afholde 
os  fra  disse  Erstatninger.  Paa 
den  anden  Side  er  der  saa  go- 
de, naturlige  Drikke,  at  vi  ikke 
behøver  at  ty  til  Erstatninger. 
Jeg  personlig  har  aldrig  nydt 
Erstatningskaffe  og  har  aldrig 
haft  Trang  til  at  forsøge.  Jeg 
holder  af  en  Kop  Vand,  med  el- 
ler uden  Citron,  der  for  mig  er 
en  virkelig  Nydelse.  Der  er  for- 
uden saa  mange  gode  og  sunde 
Drikke  som  Hybente,  Mormofo- 
lium  etc.,  at  vi  ikke  behøver  at 
drikke  Erstatningskaffe,  hvis 
Værdi  er  tvivlsom. 

Orsort  B.  West. 


SKANDINAVIENS    STJERNE,  Organ   for  Den  danske  Mission  af 
Jesu  Kristi  Kirke  af  Sidste  Dages  Hellige,  udkommer  een  Gang  maanedl. 

Aarsabonnement  Kr.  3,50,  pr.  Nummer  35  Øre 
Ansvarshavende  Redaktør:  Orson  B.  West,    Priorvej  12,    København  F. 


»I  «'    HaHTtM«(N     IllKliaOit     )i    I 


MINDETAVLE 

for  Joseph  Smith. 


Afsløres  paa   100  -  Aars  -  Dagen 
for  Profetens  Død. 


25 -Øres -Indsamling  blandt  alle  Kirkens  Medlemmer. 

Fra  mange  Søskende  har  der  været  fremsat  Ønsker  om 
paa  en  eller  anden  Maade  at  være  med  til  at  rejse  et  varigt 
Minde  for  Profeten  JOSEPH  SMITH,  og  der  er  gjort  op- 
mærksom paa,  at  100-Aars-Dagen  var  en  passende  An- 
ledning. 

Da  vi  fuldt  ud  deler  dette  Synspunkt,  er  det  besluttet  at 
opsætte  en  Mindetavle  i  Forhallen  til  Kirken  i  København. 
Mindetavlen  udføres  af  Michael  Giessing,  Aalborg,  og  bliver 
i  Marmor.  Den  forsynes  med  et  Relief  af  Profetens  kendte 
Ansigtstræk  og  en  passende  Inskription.  Der  kan  næppe 
være  Tvivl  om,  at  der  paa  denne  Maade  kan  vises  vor 
Profet,  Kirkens  Opretter,  Mormons  Bogs  Samler  og  Over- 
sætter, en  værdig  Hyldest. 

Dette  Minde  skal  ikke  rejses  for  Kirkens  eller  nogen  Enkeltmands 
Penge.  Det  vilde  stride  mod  selve  Tankens  Idé.  Nej,  hver  eneste  dansk 
Sidste  Dages  Hellig,  der  vedkender  sig  Troen  paa  Joseph  Smith  som 
Profet,  Seer  og  Aabenbarer,  skal  være  med.  Rejsningen  af  Mindes- 
mærket skal  være  som  et  Symbol  paa  vor  Samhørighed  under  Ind- 
trykket af  det,  som  Joseph  Smith  har  gjort  for  hver  Broder  og  Sø- 
ster, der  er  tilsluttet  vor  Kirke. 

Vi  appellerer  altsaa  til  alle  Søskende!  Ikke  een  gaar  fri,  Børn  og 
voksne,  alle  skal  være  med.  Til  Gengæld  er  Beløbet  for  hver  enkelt 
ikke  stort.  Der  fordres,  hvis  alle  er  med,  kun  en-  enkelt  25  Øre  af  hver. 

Grensforstanderne  er  forsynet  med  Lister,  indeholdende 
Navnene  paa  alle  Grenens  Søskende,  og  vi  beder  nu  Sø- 
skende henvende  sig  til  deres  Grensforstander  for  at  faa 
krydset  deres  og  deres  Families  Navne  af  som  Tegn  paa,  at 
de  er  med  i  Indsamlingen.  Alle  Bidragyderes  Navne  vil  se- 
rene  blive  overført  til  Pergamentruller,  som  indstøbes  bag 
Relieffet  paa  dets  blivende  Plads. 

Konference-Udvalget 


